Contingut

# Consolidació de dades

Durant la consolidació, el contingut de les cel·les de diversos fulls es combinarà en un sol lloc.

## Per a combinar el contingut de les cel·les

1. Obriu el document que conté els intervals de cel·les que s'han de consolidar.

2. Trieu Dades ▸ Consolida per obrir el diàleg Consolida.

3. En el quadre Interval de dades font seleccioneu un interval de cel·les d'origen per a consolidar-lo amb altres àrees.

   Si l'interval no té nom, feu clic al camp que apareix al costat d'Interval de dades font. Apareixerà un cursor de text amb parpelleig. Introduïu una referència per al primer interval de dades font o seleccioneu l'interval amb el ratolí.

4. Feu clic a Afegeix per inserir l'interval seleccionat al camp Intervals de consolidació.

5. Seleccioneu intervals addicionals i feu clic a Afegeix després de cada selecció.

6. Indiqueu on voleu visualitzar el resultat seleccionant un interval de destinació al quadre Copia els resultats a.

   Si l'interval de destinació no té nom, feu clic al camp que apareix al costat de Copia els resultats a i introduïu la referència de l'interval de destinació. De manera alternativa, podeu seleccionar l'interval amb el ratolí o bé situant el cursor a la cel·la superior esquerra de l'interval de destinació.

7. Seleccioneu una funció del quadre Funció. La funció indica la manera com s'enllacen els valors dels intervals de consolidació. «Suma» és el paràmetre per defecte.

8. Feu clic a D'acord per a consolidar els intervals.

## Paràmetres addicionals

Feu clic al botó Més del diàleg Consolida per a visualitzar paràmetres addicionals:

- Seleccioneu Enllaça a les dades font per inserir les fórmules que generen els resultats a l'interval de destinació, en lloc dels resultats actuals. Si enllaceu les dades, qualsevol valor modificat a l'interval d'origen s'actualitzarà automàticament a l'interval de destinació.

  Les referències de cel·les corresponents a l'interval de destinació s'insereixen en files consecutives que s'ordenen automàticament i després s'amaguen de la visualització. Només es visualitza el resultat final, basat en la funció seleccionada.

- A Consolida segons, seleccioneu Etiquetes de fila o Etiquetes de columna si les cel·les de l'interval de dades font no es consoliden de manera corresponent amb la posició idèntica de la cel·la a l'interval, sinó que ho fan d'acord amb una etiqueta de fila o de columna coincident.

  Per a consolidar per etiquetes de fila o de columna, l'etiqueta ha d'estar inclosa als intervals d'origen seleccionats.

  El text de les etiquetes ha de ser idèntic, de manera que les files o les columnes es puguin fer coincidir acuradament. Si l'etiqueta de la fila o de la columna no coincideix amb cap de les etiquetes que hi ha a l'interval de destinació, aleshores s'afegirà com una fila o una columna nova.

Les dades dels intervals de consolidació i l'interval de destinació es desaran quan deseu el document. Si més endavant obriu el document on s'ha definit la consolidació, les dades tornaran a estar disponibles.

Temes relacionats

Dades ▸ Consolida

Ens cal la vostra ajuda!